Rumeenia Õigeusu Kiriku patriarh

Rumeenia Õigeusu Kiriku patriarh (täielik tiitel Bukaresti peapiiskop, Valahhia ja Dobrudža metropoliit, Caesarea Cappadociae locum tenens ja Rumeenia Õigeusu Kiriku patriarh; rumeenia keeles Arhiepiscopul Bucureştilor, Mitropolitul Munteniei şi Dobrogei, Loctiitor al tronului Cezareei Capadociei şi Patriarhul Bisericii Ortodoxe Române) on Rumeenia Õigeusu Kiriku eestseisja (kirikupea) tiitel alates 1925. aastast.

Rumeenia Õigeusu Kirik kuulutati autokefaalseks 1872. aastal vastu võetud seadusega. Konstantinoopoli oikumeeniline patriarh kinnitas Rumeenia kiriku autokefaalia 1885. aastal, kuid sel ajal oli tegemist metropoolia, mitte patriarhaadiga ning seetõttu kandis kirikupea esialgu jätkuvalt Ungari-Valahhia metropoliidi tiitlit.

4. veebruaril 1925 kuulutas Rumeenia Õigeusu Kiriku täiskogu välja patriarhaadi. Konstantinoopoli patriarh kinnitas kirikukogu otsuse sama aasta 30. juunil, riiklikul tasandil kinnitas otsuse ka Rumeenia parlament. 1. novembril 1925 introniseeriti esimeseks Rumeenia Õigeusu Kiriku patriarhiks senine metropoliit Miron (Cristea).

Rumeenia Õigeusu Kiriku patriarhi residents asub Bukarestis Dealul Mitropoliei mäel. Samas asub ka patriarhi katedraal, kuhu on maetud kõik senised Rumeenia patriarhid.

Rumeenia patriarhi eripäraks on valge ametiriietus. Kui tavaliselt kannavad õigeusu kiriku patriarhid munkadena musta rüüd, siis Rumeenia Õigeusu Kiriku patriarh on riietatud üleni valgesse.

Patriarhiametis on siiani teeninud:

1925–1939 Miron
1939–1948 Nicodim
1948–1977 Justinian
1977–1986 Iustin
1986–2007 Teoctist
2007. aastast Daniel

Kategooria:Rumeenia Õigeusu Kirik